wees positief – toortsie.com
Sleutelwoord: wees positief
September 15, 2017 Oktober 18, 2017 ~ Toortsie	~ 2 Kommentaar
Ek lees tans die boek, Dink jouself gelukkig, deur Dr Pieter van Jaarsveld.
Ek kan nie anders as om keer op keer net my kop in bevestiging te skud nie. Ons is wat ons dink! Ons is wat ons glo! Dit ís moontlik om, deur op positiewe dinge te konsentreer, 'n positiewer mens te word, hy noem dit om die brein te herbedraad.
Gister het ek geskryf oor die bagasie wat ons saamsleep en hoe ek vir byna my hele lewe lank geglo het ek is nie goed genoeg nie. Ek weet dit is nie net ek wat so voel nie, eintlik is dit 'n regtig algemene ding om so te voel. Ek gewaar dit by soveel mense, suksesvolle mense, die bestes wat jy kan kry, maar steeds voel hulle hulle is nie goed genoeg nie. Verlede jaar het ek op 'n stadium geskryf dat ek oorlog verklaar teen hierdie gevoel wat net by soveel mense teenwoordig is.
Daarom is dit so belangrik dat ons let op wat ons vir ons kinders sê, en ekself het ook maar baie foute gemaak. Soms bedoel ons so goed en wil ons ons kinders eintlik net aanpor om beter te doen, maar hulle ervaar dit dat hulle steeds nie goed genoeg is nie.
As ons herhaaldelik vir ons kinders sê dat hulle stout is, of 'ou dommie', selfs al sê ons dit grappenderwys, glo hulle dit en begin daarvolgens optree. Ons moet dink aan positiewe boodskappe, 'soos jy is slim', of, 'sjoe, jy maak my trots', of 'jy is regtig goed', 'jy is mooi', 'ek is mal oor jou', ek is lief vir jou', 'jy kán darem 'n bal slaan', en ons kinders daarmee opbou, en hulle gaan daarvolgens begin optree.
Kom ons begin konsentreer op goed voel, op positiewe gedagtes, op lekker dinge. Van Jaarsveld sê dat as jy weet wat jou gelukkig maak, jy moet probeer om soveel as moontlik daarvan te beleef. Hy sê ook dat om gelukkig te wees en lewensvreugde te beleef, begin by die verandering van ons gedagtes. Dalk ís ons behoorlik gefoemfaai deur negatiewe mense wat oor en oor vir ons negatiewe dinge toegesnou het en wat ons ons lewe lank glo, maar ons kan steeds kies om nou op positiwiteit te konsentreer, werk te maak van die leuens wat ons glo en nuwe mense te word, mense sonder bagasie en met 'n wip in die stap.
Kom ons doen dit. Kom ons raak positief. Kom ons herbedraad ons breine sodat ons die geluk wat ons s'n is, kan toeeïen.
Toortsie by Finesse: Het julle al gehoor van 'n vreugdevas?
positief? of negatief?
Desember 12, 2011 Februarie 28, 2016 ~ Toortsie	~ 13 Kommentaar
Alhoewel ek my bes doen om op positiwiteit te konsentreer en daaroor te skryf, het ek ook maar my afdae. Dae waarop ek alles behalwe positief is, dae wat ek kwaad is vir my man, dae wat ek moedeloos is, dae wat ek nie weet watter kant toe nie. Soms voel ek ek loop teen 'n muur vas. Soms gaan als seepglad, in my huis, lewe, huwelik, met die kinders. Ander dae weer loop als net verkeerd, wil niks werk nie. Is jou beste pogings nie goed genoeg nie. Voel ek 'n mislukking. Flop die verhoudings. Lig my huis se dak.
Party dae skryf ek oor positiewe dinge en gee raad omdat dit raad is wat al vir my gewerk het en ek hoop dat dit vir ander kan help. Soms werk my eie raad nie eers vir my nie! Soms wil ek nie luister na my eie raad nie!! Soms skryf ek sommer net vir myself in 'n poging om my kop skoon te kry, of om weer op positiewe dinge te fokus, of om weer perspektief te kry.
Al wat ek weet is dat 'n mens kies wat jy skryf, wat jy vir die buitewêreld wil wys. Ek glo dat dit wat ek vir die buitewêreld wys, die waarheid is, maar party dae lyk dinge so anders dat ek amper myself nie ken nie!! Dalk wys ek nie heeltemal ALLES nie, soos ek glo ook julle nie doen nie?
Soms is ek positief omdat ek van nature meer na die positiewe neig, soms het ek 'n hand nodig om my op te trek, soms is net God oor. Maar steeds kies ek positiwiteit, en mag God my help om altyd by hierdie keuse te bly!! Mag daar altyd 'n goue randjie om elke donker wolk wees! – vir my, maar ook vir jou wat hier lees!!